Sacrosanctæ æcclesiæ Cluniaci in honore apostolorum Petri et Pauli, in comitatu Matisconensi fundatæ, cui domnus Oddo abbas preesse videtur et prodesse, ego Leutbaldus et uxor mea Doda, casum humanæ fragilitatis cogitantes, atque apostolos Domini in tremendo judicio protectores habere cupientes, pro animabus Willelmi ducis et Avane, Willelmi quoque domini mei, necnon et patris mei Warulfi, et matris meæ Rotrudis, atque fratris mei Warulfi, et omnium fidelium christianorum, tam vivorum quam defunctorum, dono aliquid de rebus meis, quæ sunt sitæ in pago Matisconensi, æcclesiam videlicet in Blanusco, in honore sancti Martini consecratam, cum ipsa villa et servientibus in ea manentibus; æcclesiam quoque in villa Lanco, in honore sancti Petri constructam; in honore quoque sancti Benigni æcclesiam terciam; ac in honore sancti Romani quartam; villam etiam quam dicunt Viverium et villam quam vocant Felnarias. Has villas et æcclesias, cum omnibus ad se pertinentibus servis et ancillis, terris cultis et incultis, pascuis, pratis, vineis, silvis, aquis aquarumque decursibus, et omnibus omnino pertinentiis, sicut divisio facta fuit inter Bernonem, bonæ memoriæ abbatem, et patrem meum Warulfum, ego et supranominata uxor mea tradimus monachis, ad integrum possidendum, quicquid est acquisitum aut deinceps adquirendum. Si quis vero donationi isti contradixerit, et eam irritam facere temptaverit, sit anathema maranatha, sitque pars ejus cum Dathan et Abiron, et cum his qui dixerunt Domino Deo: «Recede a nobis;» et coactus auri libras X componat, et inantea donatio ista firma et stabilis permaneat, cum stipulatione subnixa. S. Leubaldi, S. Dodæ, uxoris ejus, qui donationem istam fecerunt et firmari rogaverunt. S. Grimmaldi, Evrardi, Harlebaldi, Heldierici, Winiteri, Gunterii, Leutaldi, Williberti, Gerardi, Arlulfi, Rannulfi, Ingenulfi, Bosonis, Ayroardi, Vanninci, Burchardi, Eldulfi. Actum Matisconi. Data die, per manum Lerardi, IIII nonas septembris, feria V, anno VII Rodulfo regnante.